नाज रांह्‌दे, बनांदे, गांह्‌दे ते अन्दर तक पुजांदे, गंढ-शतीर ढोंदे, लाद्दी करदे जां धान छड़दे इनें गीतें दियां सुरां पता निं कदूं कोला उब्भरियै औंदियां रेहियां। पर उस बेल्लै मनुक्ख की जे इक सजीव मशीव हा इस करी दमाग कोला सारे कम्म लैंदा रेहा। पर जिस बेल्लै निर्जीव मशीनां उसी गीत सुनान लगियां तां उसदा मानसी-उत्साह् इनें गीतें दा घाट घड़ना बल्लें-बल्लें बन्द करन लगी पेआ ते इसदे कन्नै गै उसदी इक्कल-सोखी वृत्ति बी बधन लगी पेई। जियां अज्ज बी मनुक्ख गोडि्डयां, बाडि्ढयां, रघाइयां, ढुआइयां जां फ्ही छड़ाइयां सब किश करदा ऐ। इक पासै आड़ी पर. ताकें-जन्दरोटियें च पेदी जड़-मशीन उसदी कांख्या पूरी करने दा जतन करदी ते ओह् सब किसै कशा बे-खबरा होइयै अपना कम्म जड़-मशीन आला लेखा करदा जन्दा ऐ। उसदे कन्नै गै उसदे अग्गें-पिच्छें, सज्जै-खब्बै लग्गे दे लोकें दा बी उऐ हाल होंदा। सारे इक दुए कशा बे-खबर, बे-वाकफ जन। कम्म ते सारे करदे पर उत्साह् हास्सा-मश्करी जां प्रेम कक्ख नेईं, जियां मनुक्खी हास्से-दन्दासे सन्यास लेई बैठे दे न। अज्ज उसदे आस्तै हुट्‌ट-तुआरू गीतें दा कोई मान-मुल्ल नेई। साईंसी जुगै च, साईस पढ़ी लैने दे बावजूद बी उसदे अन्दर इनें गीतें दी साईंसी-प्रवृति पास्सै कोई खास ध्यान नेई। ओह् पढ़े-लिखें दा ऐ, पर शिक्खित नेईं, इस्सै करी इनें गीते दा कोई खास म्हत्तव निं समझदा। उंआं बी जिस बेल्लै मशीनां मनुक्खें दा कम्म करदियां न तां एह् चीजां अपनी जरूरत उत्थें नेईं समझियै सन्यास लेई लैंदियां, दुए लफ्जें च मनुक्ख इनें गी अपने शरीर-रूपी घरै चा धरूड़ी लेई औंदा ऐ।